Bujur-bujur mengalihi, jar hati hakim Juntakjuntak, aku disuruh si Ibus nang bapiragah bisa jadi dukun. Parcuma haja aku sambahiyang jungkang ruat tapi parcaya wan jimat panangkal hantu mahantu barian si Ibus nang balang kambingan itu.
“Kada kupakai tupang jimat mangaramput itu, kalu aku pakai sama ai aku babuat syirik. Agamaku kan kada mambulihakan babuat syirik,” jar hakim Juntakjuntak bapandir surangan, satangah manggarunum.
Bujur, jimat panangkal hantu itu kada dihirani hakim Juntakjuntak karana sidin kada mau tacalubuk ka dalam parbuatan syirik, tapi sidin tatap kada mau basilawar dalam nang kantat. Hakim Juntakjuntak bapakaian dalam itu cukup pakai silawar katuk haja, yaitu silawar handap lunggar salintuhut (selutut) tabuat matan kain bakas karung galapung (karung tepung gandum).
Hakim Juntakjuntak kada suwah ma-upahakan ka tukang jahit kalu sidin ma-ulah silawar handap, sidin jahit surang silawar itu. Suwah sidin ba-ulahraga pakai silawar handap kain bakas karung galapung itu ka luar rumah, ba-ulahraga bukah baisukan (lari pagi), Urang-urang nang malihat sidin sabarataan tatawaan ditahan-tahan.
Kanapa jadi urang-urang nang ba-ulahraga bukah baisukan tatawaan malihat hakim Juntakjuntak. Sakalinya hakim Juntakjuntak tasalah puruk (pakai) silawar.
Di kain silawar bakas karung galapung itu kan ada tulisan mirik (merek) manunjukakan barat galapung sakarung.
Nah, miriknya itulah nang dipuruk hakim Juntakjuntak pas di hadapan. Sahingga sawaktu dibawa sidin bukah ba-isukan, miriknya itu ta-andak ke hadapan burung sidin nang antui-antui kada basilawar dalam kantat.
Miriknya itu batulisan 25 kilu. Itulah nang mambuat bubuhan urang nang basalisihan wan hakim Juntak ba-ulahraga bukah ba-isukan tatawaan malihatnya.
“Uma ai baratnya pang 25 kilu burungnya sidin itu, tahan hajalah bini sidin ya?!” dalam hati bubuhan urang nang malihat wan tabaca tulisan di hadapan burung hakim Juntakjuntak.
“25 kilu, nang kaya apa nang bini manyandangnya ya?” hati urang nang lain umpat bakumantar (komentar).
Bujur-bujur hakim Juntakjuntak tatap kada tahu-tahu, tatap ba-ulahraga bukah.
Untung haja ba-isukan itu ada jua Julak Ibus ba-ulahraga bukah. Imbah malihat hakim Juntakjuntak, Ibus langsung manarik tangan si hakim ka pinggir jalan. Walau tadi Julak Ibus sawat (sempat) jua takarinyum malihat mirik tulisan nang 25 kilu itu.
“Ganti Kim ai,” jar Julak Ibus wan hakim Juntakjuntak. “Silawar ikam nih mambari supan banar, masa katurunan luang pakamihan ikam baratnya 25 kilu. Kada malihatkah ikam bubuhan urang nang malihat wan jua tabaca tatawaan barataan, malihat tulisan di burut tundun ikam itu 25 kilu…?” jar Julak Ibus mamadahi hakim Juntakjuntak nang langsung batunduk malihati tulisan bakas mirik karung galapung nang diulahnya silawar handap.
Sadar tasalah hadapakan mirik, badadas hakim Juntakjuntak bukah ka rumah mangganti hadapan silawarnya ka arah dalam. Kalu burungku 25 kilu kalah hasiat urutan ma Irut atawa anak-anaknya. Atawa siapa pun nang mangaku-ngaku bisa ma-urut mangganali burung, jar hati Hakim Juntakjuntak sambil takarinyum surangan.
Imbah mambalik silawar, hakim Juntakjuntak ba-ulahraga pulang wan Julak Ibus kawan sidin matan bahari itu.
Nah, dibagian inilah sambil bukah ba-isukan Julak Ibus batakun manakuni hakim Juntakjuntak sual jimat panangkal hantu.
“Ikam pakai hajalah Kim Tak jimat nang aku bari samalam?” jar Julak Ibus.
Ditakuni nang kaya ini, hakim Juntakjuntak nang di sambat Julak Ibus wan kiyauan akrab Kim Tak (maklum kawan samuak saliur matan bahari) jadi dianggap biasa haja mangiyau kawan wan kiyauan mahulut-hulut, walau pun Juntakjuntak statusnya kada sama wan Julak Ibus nang tatap jadi tarkul (bambungan kelas berat) militan.
Juntakjuntak takajut ditakuni itu. “Kada kupakai Bus sai!” sahut Juntakjjuntak nang kaya urang kada basalah.
“Aku kada tanggunglah kalu ikam sasurupan pulang kena! Ikam inikah urang nang lamah bulu, gampang disusupi hantu,” jar Julak Ibus mangingatkan.
Nang kaya apa kisah kalanjutannya. Baca di Bmagazine edisi 329. #(Nang tukang ulah kisah waluh ini; kony fahran)
Ilustrasi ma-injam Palui Bpost
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn